Klenovský Vepor

Klenovský Vepor () je mohutný vrch vo Veporských vrchoch, krajinnom celku Slovenského rudohoria. Leží nad obcou Klenovec, približne  juhovýchodne od Brezna.

 Poloha 
Nachádza sa v strednej časti Veporských vrchov, v geomorfologickom podcelku Balocké vrchy. Leží v Banskobystrickom kraji, na hranici okresov Brezno a Rimavská Sobota a zasahuje na katastrálne územie obce Čierny Balog a Klenovec. Najbližšími sídlami sú severne situovaná Pohronská Polhora, Michalová a Čierny Balog, západne sa nachádza Sihla, Drábsko a Lom nad Rimavicou, južne Utekáč a Klenovec a juhovýchodne Tisovec. Veľká časť masívu patrí do národnej prírodnej rezervácie Klenovský Vepor.

 Opis 
Klenovský Vepor leží v centrálnej časti Veporských vrchov, v hrebeni, vedúcom juhozápadným smerom zo sedla Bánovo () na Tri chotáre (). Rozsiahly masív tvorí horský chrbát, orientovaný v smere východ-západ. Vrchol má zalesnený, pokrytý smrekovo-bukovo-jedľovým porastom, ktorý je súčasťou chráneného územia. Geologicky je tvorený eróziou odčleneným lávovým prúdom pyroxénickch andezitov (miocénneho, bádenského veku)Biely, A. (Editor), Bezák, V., Elečko, M., Gross, P., Kaličiak, M., Konečný, V., Lexa, J., Mello, J., Nemčok, J., Potfaj, M., Rakús, M., Vass, D., Vozár, J., Vozárová, A., 1996: Geologická mapa Slovenska (1 : 500 000). GÚDŠ, Bratislava, pravdepodobne pochádzajúcich z vulkanického centra v oblasti Tisovca.

Severne sa nachádza vrch Karašovo (), Zrazy (), Lômik () a Pomývačný grúň (), východne Široký grúň (), Báňova (), Bánovo (), Kostolný vrch (), Rozsypok (), Javorina () a Rangaska (), južne Mikoňovo (), Oltárne (), Čremoš () a Železná brána () a západne Machnáčov grúň (), Tri chotáre (), Šopisko (), Nad Králičkou () a Krížne ().Veporské vrchy. Turistická mapa. 1 : 50 000. Harmanec: VKÚ, a. s., 1999. Západné svahy odvodňujú do rieky Hron prítoky Čierneho Hrona, severné potok Šaling a Čierny potok. Voda z juhovýchodných častí odteká Veporským potokom do Klenovskej Rimavy. Vrcholom vedie červeno značená turistická Rudná magistrála. Na juhovýchodnom úbočí stojí horská chata.

 Výhľady 
Vrchol pokrýva súvislý lesný porast, ktorý neumožňuje rozhľad. Z lokalít s redšou vegetáciou možno vidieť okolité vrchy Veporských vrchov, hrebeň Nízkych aj Vysokých Tatier, Spišsko-gemerský kras, Stolické vrchy, Poľanu a pohraničné vrchy severného Maďarska.

 Prístup 
 po  červeno značenej Rudnej magistrále:
 od severovýchodu zo Zbojskej cez sedlo Bánovo a Rozsypok
 od juhozápadu z Troch chotárov cez Machnáčov grúň
 po  zelenej značke z Klenovca cez Sedlo pod Vartou
 po  modrej značke:
 od severu z Čierneho Balogu – Dobroča cez Starú dolinu a sedlo Machniarka
 od východu z Tisovca cez sedlo Bánovo
 od juhu z Utekáča cez Tri chotáre
 po  žltej značke z Pohronskej Polhory cez rázc. Chlipavice a sedlo Machniarka

 Referencie 

 Pozri aj 
 Veporské vrchy
 Balocké vrchy 
 Klenovský Vepor (národná prírodná rezervácia)
 Zoznam vrcholov vo Veporských vrchoch

 Iné projekty 

 Externé odkazy 
 Poloha na turistickej mape

Kategória:Vrchy vo Veporských vrchoch
Kategória:Tisícovky na Slovensku
Kategória:Turistická značkovaná trasa číslo 0804
Kategória:Vrchy v okrese Brezno
Kategória:Vrchy v okrese Rimavská Sobota
Kategória:Čierny Balog
Kategória:Klenovec